Aneksija Bosne i Hercegovine i socijalna demokratija 

Ovo nenormalno stanje i ovi neprirodni odnosi na Balkanu posledica su osvajačke politike velikih 
kapitalističkih sila. Kroz ceo 19. vek zvezda vodilja ruske spoljne politike jeste Carigrad. Zauzeti 
Carigrad znači dominirati Balkanom. Ali, direktno prodiranje na Balkan sprečavaju ostali veliki 
kapitalistički konkureiti. Njoj je potrebno oruđe za njenu balkansku politiku. To je trebalo da joj 
bude Bugarska. Ona oslobođava Bugarsku, a Sanstefanskim ugovorom projektira Veliku 
Bugarsku, koja bi u stvari bila samo njena gubernija. Najveći rival Rusije, Engleska, uviđa 
opasnost od svega toga, i posle rusko-turskoga rata gura Austro-Ugarsku na Balkan da parališe 
težnje Rusije. Engleska „prosvećena", „civilizovana" Engleska daje Austro-Ugarskoj Bosnu i 
Hercegovinu, baca u ropstvo čitavjedan narod od dva miliona! Velike evropske sile bacile su, za 
račun svojih interesa, Bosnu i Hercegovinu u ropstvo: kako se danas može onekivati da će iste 
te velike sile biti oslobodioci Bosne i Hercegovine, i ko može da bude toliko naivan da na njih 
apeluje! 


Tu svoju osvajačku kapitalističku politiku evropske grabljivice maskiraju težnjom ,,da civilizuju" 
ostale narode, da im nametnu svoju kulturu. Međutim, ono što oni zauzetim narodima nameću 
samo je tiranija. Narodi koji usled svojih nesrećnih istorijskih i političkih odnosa i geografskog 
položaja nisu imali mogućnosti da idu naporedo sa ostalima, uviđaju svoju zaostalost. Ali to još 
ne znači da su oni nesposobni za kulturu. Naprotiv, oni je žudno prihvataju i primaju. Međutim, 
kultura se ne može naturati, ona tim putem ne prodire. Mi balkanski narodi hoćemo da uživamo 
u produktima pesničkoga genija Nemca Getea i Šilera; mi rado prihvatamo filosofske rezultate 
njihovih dubokih mislilaca; mi težimo za tehnikom toga naroda tehnike. Ali, nama ne treba glupa 
austrijska birokratija, koja je u svojoj sopstvenoj zemlji nekada zabranjivala Geteova Fausta; mi 
nećemo rimske jezuite koji demorališu patrijarhalnu čistotu srpskoga naroda u Bosni i 
Hercegovini; mi se grozimo od militarističke i reakcionarne najezde zvanične Austro-Ugarske. 


A samo to ona je dala narodu u Bosni i Hercegovini. Ona je ušla da tobož modernizuje Bosnu. 
Međutim, stari, srednjevekovni agrarni odnosi i danas traju. Zemlja na kojoj seljak radi i koju on 
kultiviše i oplođava nije njegova, već age za koga on radi. Austro-Ugarski režim je zadržao sve te 
terete i njima dodao još nove glomazne birokratske državne mašinerije. Ništa bolji položaj 
varoškoga proletarijata nije. Predstavnici kapitalizma jesu najčešće jednovremeno i predstavnici 
državne vlasti. Oni kojima proletarijat treba da se obraća za zaštitu od neograničene 



eksploatacije koja se nad njima u radionici vrši jesu u isti mah i njegovi principi! Pa i bez toga, 
vlasti su ciničke i kapitalističke sluge u najvećoj meri. Tu skoro, kada su radnici u jednoj varoši 
tražili od vlasti odobrenje da stvore svoju sindikalnu organizaciju upućeni su — na poslodavca, 
ako im on to odobri! A već su celome svetu poznate političke „slobode" u tim okupiranim 
zemljama! Vanredno stanje u permanenciji! Za jedan bezopasan uvodni članak — koji je 
konfiskovan pre nego što je i pušten u svet — Ijudi se kažnjavaju sa 44 godine teške robije! 


Srpski vlasnici pozivaju danas proletarijat Srbije da se bori protivtoga stanja u Bosni i 
Hercegovini, da čak i krv proliva za oslobođenje tamošnjih Srba. Proletarijat Srbije razume očajni 
položaj bosansko-hercegovačkoga naroda; on saoseća sa njime više no ma koja druga klasa u 
Srbiji. Ali, šta bi on poneo za uzdarje narodu u Bosni i Hercegovini kada bi prešao Drinu? 
Srbijanske slobode? Je li to slobodna i demokratska zemlja — kako u Srbiji vladajuća klasa uvek 
deklamuje — u kojoj radnici nemaju osnovnoga građanskoga prava, prava glasa, u kojoj je 
cenzus reakcionarniji nego danas u Turskoj? Je li to sloboda, u zemlji u kojoj su naši radnici po 
unutrašnjosti — oni u Čačku, na primer — predani na milost i nemilost kmetovima i pandurima, 
koji su tamo paše i koji gaze i ustave i zakone? Je li to sloboda kada se tolikim hiljadama 
rudarskih radnika oduzima pravo koalicije koje im je izrično Ustavom zagarantovano, oduzima 
Službenim redom na rudnicima za koje je sam ministar priznao da je drakonski a koga je 
„Narodna" skupština, i pored energičnoga protesta našega poslanika, ipak održala u snazi! I je li, 
najposle, to demokratska zemlja, u kojoj je ministar pravde jedan samostalski „demokrat" koji ni 
danas neće da pomiluje odgovorne urednike „Radničkih novina" koji na strani umiru od gladi a 
pušta u masama najordinarnije razbojnike? I to danas, kad se i najveći reakcionar na Balkanu, 
Nikola sa Cetinja, setio da pomiluje one za koje je dokazivao da su se bombama hteli protiv 
njega boriti! 


Ipak, socijalna demokratija najodlučnije ustaje protiv ovog varvarskoga akta aneksije. Mešanje 
Austro-Ugarske postalo je kobno po istorijski razvitak naroda na Balkanu. Okupacija Bosne i 
Hercegovine sasvim je omela prirodno razvijanje balkanskih nacija i njihovo grupisanje. Da nije 
toga bilo, danas bi na Balkanu već bilo izvršeno to nacionalno grupisanje, bez koga nema 
pravilnoga političkoga i kulturnoga razvijanja. Nacionalno grupisanje ima svoga korena u veoma 
dubokim socijalnim i ekonomokim odnosima. Ono je njihova nužna posledica, neminovan 
rezultat. Sprečavati znači stavljati se na suprot neodoljivoj sili istorijskoga razvitka koja hoće 
svoje pravo i koja mora da bude pobedilac! Austro-Ugarska se ističe nasuprot toj istorijskoj 
nužnosti, ona gazi pravo nacije na postojanje, ona na Balkanu stvara nenormalno stanje koje je 
opasnost za kulturu, za svetski mir. Aneksija Bosne i Hercegovine nije stabilisanje, učvršćivanje 
odnosa na Balkanu i garancija mira; ona, tek, znači početakjednoga od najnemirnijih perioda na 
ovome poluostrvu. I baš zbog toga što se grozimo rata koji uništava sve kulturne tekovine 
čovečanstva i što internacionalni proletarijat ima interesa u svetskome miru više no ma ko drugi, 
jer je tek mir prethodni uslov za njegovo koračanje ka socijalističkome idealu, srpska socijalna 



demokratija podiže protest protiv ovog akta aneksije i zauzeće se kod ostalih evropskih bratskih 
socijalističkih partija da se digne za pravo srpskog naroda, jer nezavisnost balkanskih 
narodnosti najjače je i jedino jemstvo da Balkan prestane biti „kutak nepogoda za Evropu" i 
najuspešnije sredstvo u borbi protiv rata a za mirno, kulturno razvijanje Evrope, čovečanstva! 



